Pfizer se Covid-19-entstof vir kinders onder vyf veilig – studieFoto bloot ter illustrasie. (Foto: Unsplash) Die maatskappye Pfizer/BioNTech het in verklarings bevestig dat die Covid-19-entstof veilig en doeltreffend vir kinders van ses maande tot vyf jaar oud is, mits dit in drie dosisse toegedien word. Die aankondiging kom terwyl die Amerikaanse kos-en-medisyne-owerheid (FDA) vergaderings in die komende weke beplan om die magtiging van Covid-19-entstowwe vir kinders jonger as vyf jaar te oorweeg. Dit is die enigste ouderdomsgroep wat in die meeste lande nog nie in aanmerking vir die entstof gekom het nie. Lande soos die Tsjeggiese Republiek, Italië, Bahrein, Israel, Oman, China en Saoedi-Arabië is van die lande wat reeds die entstof vir kinders so jonk soos vyf jaar oud goedgekeur het. Volgens Pfizer/BioNTech het hulle drie entstofdosisse, toegedien teen drie mikrogram elk, in ŉ kliniese proef geëvalueer en bevind dat die entstof ŉ sterk immuunreaksie ontlok het. Newe-effekte was soortgelyk in die entstof- en plasebogroepe. Die doeltreffendheid van die entstof was 80,3%, volgens ŉ voorlopige skatting. “Ons is bly dat ons formulering vir die jong kindergroep – wat ons noukeurig gekies het om een tiende van die dosissterkte vir volwassenes te wees – goed hanteer is en ŉ sterk immuunrespons opgelewer het,” het Albert Bourla, uitvoerende hoof van Pfizer, in ŉ verklaring gesê. “Ons is opgewonde om binnekort ons voorleggings aan entstofreguleerders wêreldwyd te voltooi in die hoop om hierdie entstof so spoedig moontlik aan jonger kinders beskikbaar te stel, onderhewig aan regulatoriese magtiging.” Die FDA het voorlopig drie datums in Junie geskeduleer waartydens kundiges sal vergader en waarskynlik sal besluit of hulle die Pfizer-Covid-19-entstof vir kinders onder vyf jaar en die Moderna-entstof vir kinders onder ses jaar, wat gegee word as twee dosisse van 25 mikrogram, magtig. Die agentskap is oorspronklik ingestel om die Pfizer-entstof wat in Februarie as twee dosisse toegedien is, te evalueer, maar data het getoon dat dit nie ŉ sterk genoeg immuunreaksie by kinders van tussen twee tot vier jaar oud bewerkstellig het nie. Die FDA het toe gevra om data vir ŉ derde dosis te hersien. Data verwelkom Volgens die nuwe data het altesaam 1 678 kinders minstens twee maande ná die tweede dosis ŉ derde dosis ontvang, op ŉ tydstip toe Omikron die oorheersende variant was. ŉ Ontleding van deelnemers aan die studie het getoon teenliggaamvlakke was soortgelyk aan dié van 16- tot 25-jariges wat die volle sterkte van die entstof teen twee dosisse gegee is. Geen nuwe newe-effekte is geïdentifiseer nie, en die meeste newe-effekte was lig of matig. “Drie dosisse van Pfizer se Covid-19-entstof blyk baie veilig en hoogs doeltreffend te wees om nie net ernstige siektes, hospitaalbehandeling en dood weens Covid-19 te voorkom nie, maar selfs simptome te verlig,” het Celine Gounder, redakteur vir openbare gesondheid by Kaiser Health News en ook siektespesialis en epidemioloog, gesê. Indien Pfizer én Moderna se entstowwe goedgekeur word, sal ouers in Amerika moet oorweeg of hulle wil hê dat hul kinders Moderna se tweedosis-entstof moet ontvang – wat vinniger beskerming sal bied – of Pfizer se drie dosisse – wat langer sal neem om doeltreffend te wees, maar uiteindelik meer beskermend kan wees. Pfizer se aankondiging volg een week nadat Amerikaanse gesondheidsowerhede die groen lig gegee het dat die maatskappy se Covid-19-opvolgdosisse aan kinders tussen vyf en 11 jaar toegedien kan word. Erge siekte weens Covid-19 vir kinders onder vyf jaar is volgens die entstofmaatskappye skaars, maar kan voorkom. Altesaam 477 sterftes in hierdie ouderdomsgroep is sedert die begin van die pandemie, of ongeveer 0,1% van alle sterftes, aangemeld. Kinders kan ook ŉ seldsame post-virale toestand opdoen wat multisisteem- inflammatoriese sindroom by kinders (MIS-C) genoem word, wat sowat 8 210 Amerikaanse kinders aangetas en 68 sterftes veroorsaak het. Soos volwassenes, kan sommige kinders wat Covid-19 opdoen, voortgaan om lang-Covid-19 te ontwikkel, met nuwe, voortdurende of terugkerende simptome, waaronder breindofheid en moegheid.